**עיריית קריית מלאכי – הסיפור היישובי**

בעיר קריית מלאכי מתגוררים נכון לסוף שנת 2017 כ-24,200 תושבים. על פי הסכמי הגג שנחתמו עם העירייה אמורות להיבנות בעיר עוד כ-5,000 יחידות דיור בשנים הקרובות, דבר שיביא להכפלת גודל העיר.

40% מתושבי העיר הינם מטופלי רווחה ובשנת 2018 שולבו במסגרות במסגרת חוק פעוטות בסיכון כ- 127 ילדים.

בגילאי הינקות פועלים 8 מעונות יום מפוקחים מתוכם מעון שיקומי אחד.

קיימים 26 משפחתונים עם סמל מוסד רווחה בפיקוח התמ"ת ובהפעלת המתנ"ס העירוני.

כ – 30% מילדי העיר נמצאים במסגרות מפוקחות. על כל היתר אין מידע.

כ- 60% מהמטפלות במסגרות הרשמיות בעלות הכשרה פורמלית.

בעיר פועלים היום 49 גני ילדים רשמיים (לגילאי 3 עד 6) מתוכם ארבעה גנים לחינוך המיוחד. בנוסף קיימים 5 גני ילדים מוכרים שאינם רשמיים.

**אבחון הבעיה**

**האתגרים העומדים בפני מערכת הגיל הרך בקרית מלאכי נובעים ישירות מהמצב הסוציואקונומי** של העיר, הממוקמת באשכול סוציואקונומי 3. מגיוון האוכלוסייה, מהיותה פריפריה בתודעה החברתית ובשירותים החברתיים וממאפיינים רחבים יותר של מערכת הגיל הרך בישראל כולה.

**מנתונים שבידינו עולה כי בגיל הינקות ילדים רבים צוברים פערים התפתחותיים.**

חלק גדול מהילדים מגיעים לגני הילדים בגיל 3 לאחר שכבר צברו פערים התפתחותיים הנובעים מחסך סביבתי ומסגרות שלא מספקות גירוי התפתחותי מספק.

בגן הילדים מתבצע תהליך איתור של פערים התפתחותיים וצרכים מיוחדים כמעט מתחילת הדרך אך הפערים המתפתחים עד הגעה לגן עשויים להיות מכריעים לעתידו של הילד. בנוסף, הניסיון מלמד שיקח בין 7 ל-18 חודשים (!) על מנת להביא את הילד לטיפול במערכת תומכת פארא-רפואי. פער הזמנים נובע ממחסור אקוטי באנשי טיפול בקרית מלאכי ובסביבתה.

פער נוסף הנובע מאופייה הייחודי של אוכלוסיית קריית מלאכי נוגע למוכנות ובשלות חלק מההורים לקבל סיוע וטיפול עבור ילדיהם. המציאות מראה כי לעיתים דווקא הילדים הזקוקים לאחר האבחון לטיפול מהיר ומשמעותי להמשך חייהם הבוגרים, יתמהמהו בקבלתו עקב היסוס של ההורים ועיסוקם בהישרדות היומיומית.

התוצאה הינה שבקרית מלאכי אחוז החינוך מיוחד הוא 6.4% בעיר לעומת 3.8% בממוצע הארצי.

**האתגר הניצב בפנינו הינו מניעת פערים התפתחותיים. כלומר, צמצום עד ניתוק מוחלט של התנאים הכלכליים והסביבתיים והשפעתם על התפתחות תקינה בגילאי לידה – 3.**

**החזון של מיזם הינקות בקרית מלאכי הוא להביא להתפתחות תקינה של הילדים ולמניעת הפערים ההתפתחותיים המעכבים את התפתחותו של הילד ומביאים אותו עם פער משמעותי לכיתה א'.**

**תמונת העתיד בזכות המיזם הינה שילדי השנתון שנולדים כיום יגיעו לכיתה א' עם המיומנויות והכלים הנדרשים להצלחה בבית הספר ויגיעו למוביליות חברתית גבוהה.**

**תחום הגיל הרך ביישוב – עיקרי הדברים**

* בקריית מלאכי הראייה היישובית של הגיל הרך נקבעה והתבססה עוד לפני כניסת המיזם ומובלת על ידי מנהלת המחלקה לגיל הרך שמונתה לנהל את כל התחום מגילאי לידה עד שש כבר לפני כשנה.
* קיימת מנהלת יישובית למוביליות חברתית בהתמקדות בתחום הגיל הרך. המנהלת הציבה שני יעדים בגיל הרך – התפתחות תקינה בגילאי לידה עד 3 וחיזוק השפה והאוריינות בגני הילדים.
* מרכז הגיל הרך בעיר מהווה מוקד להפעלת התכניות והטיפולים ההתפתחותיים בגיל הרך ועובד באופן הדוק תחת היעדים של המחלקה לגיל הרך.
* קיימת וועדת גיל רך פעילה שמשתתפים בה כל הגורמים המתערבים בגיל הרך בעיר, כולל יועצות הגנים ופיקוח משרד החינוך.
* בהובלת המחלקה לגיל הרך, הוקם מערך לתמיכה רגשית ולאקלים חינוכי מיטבי בגני הילדים בהפעלת היועצות החינוכיות, מנתחת התנהגות ותכנית מעג"ן.
* המחלקה לגיל הרך פיתחה מודל ייחודי לטיפול פרטני ודיאדי בהורים וילדיהם שנקרא **לגדול יחד** –התכנית פועלת בהצלחה ומעניקה ייעוץ תמיכה וטיפול להורים וילדים בגילאי לידה עד שש.
* בחודש האחרון נאספו נתוני הגנים הפרטיים ומנהלות הגנים הפרטיים הוזמנו לכנס של המחלקה לגיל הרך בו הוצגו בפניהם השירותים הניתנים ביישוב לגיל הרך והן הוזמנו לקשר רציף עם המחלקה.
* מנהלת המחלקה לגיל הרך כתבה תכנית אב לניהול הגיל הרך בגילאי לידה עד שש.
* בשנה האחרונה הוטמעה שפה בקרב קברניטי העיר כי השקעה בגיל הרך היא המפתח לשינוי עתידה של העיר. בשל כך, היום ההשקעה המשמעותית ביותר של העיר הינה בגיל הרך.
* יש צורך בהגברת שיתוף הפעולה עם הרווחה שפ"ח וטיפות החלב.
* יש צורך בהתאמה והנגשה תרבותית בהתאמה לאוכלוסייה המגוונת.

**פירוט:**

**הובלת הגיל הרך ביישוב** – מנהלת המחלקה לגיל הרך מובילה את מכלול הפיתוח והעשייה בגיל הרך.

היא מנהלת באופן ישיר את גני העירייה - 49 גני ילדים , מתוכם 4 גני חינוך מיוחד. היא מובילה את ועדת הגיל הרך היישובית. ומנחה את מנהלת המרכז לגיל הרך בעבודתה על מנת שתהיה הלימה בין עבודת המרכז ליעדי וחזון העיר בגיל הרך.

לאחר עבודת מיפוי ומחקר נכתבה תכנית אב לתכלול כל תחום הגיל הרך בגילאי לידה עד שש.

כיום מובילה מנהלת המחלקה לגיל הרך גם את מיזם הינקות.

מאז כניסתה לתפקיד הוטמעה התפיסה כי השקעה בגיל הרך היא המפתח לשינוי עתידה של העיר. בשל כך, היום ההשקעה המשמעותית ביותר של העיר הינה בגיל הרך.

המחלקה לגיל הרך פיתחה מודל ייחודי לטיפול פרטני ודיאדי בהורים וילדיהם שנקרא לגדול יחד –התכנית פועלת בהצלחה ומעניקה ייעוץ תמיכה ומענה להורים וילדים בגילאי לידה עד שש. לאור הצלחת התכנית ביקשנו בתכנית העבודה של המיזם להרחיב את פעילותה של התכנית למטופלים נוספים.

בחודש האחרון נאספו נתוני הגנים הפרטיים ומנהלות הגנים הפרטיים הוזמנו לכנס של המחלקה לגיל הרך בו הוצגו בפניהם השירותים הניתנים ביישוב לגיל הרך והן הוזמנו לקשר רציף עם המחלקה – במסגרת המיזם אנו מבקשים לפתח תו תקן ולהכשיר את הגנים הפרטיים.

למנהלת המחלקה עוזרת אדמינסטרטיבית שעוזרת לה בכל מה שקשור ללוגיסטיקה. העוזרת אינה מקצועית.

בגלל עומס בלתי אפשרי וכתנאי להצלחת המיזם ביקשנו בתכנית העבודה עזרה מינהלית ולוגיסטית בניהול המיזם.

**אגף לשירותים חברתיים** – לאגף התמנתה מנהלת חדשה בשנה האחרונה והתכנית הנוכחית נבנית בשיתוף מנהלת האגף לשירותים חברתיים.

המצב הנוכחי הינו שעו"סית רפרנטית לגיל הרך היא אשת קשר לתחום הגיל הרך ומייצגת את האגף בוועדת הגיל הרך היישובית. האגף מלווה את המעון הרב תכליתי. האגף מפעיל את התכניות הבאות: תכניות ביתיות, משחקיה בשכונה, תכנית ראשית בשיתוף המג"ר.

מענה זה אינו מספיק על מנת ליצור מהפכה במצבם של ההורים ביישוב שבו כ- 40% מהתושבים הינם מוכרי רווחה.

נדרש תפקיד שמבצע את כל עבודת התכלול במשפחה ומגייס את המשפחה לשירותי המיזם.

בתכנית העבודה שהגשנו ביקשנו מינוי עו"ס מטעם האגף לשרותים חברתיים. העו"ס תיישם את מטרות המיזם ויעדי המחלקה לגיל הרך בקרב האגף לשירותים חברתיים ועובדיו, ברמה הפרטנית והארגונית בגילאי לידה עד שלוש.

**בשל מאפייני האוכלוסייה תפקיד זה הינו קריטי להצלחת המיזם.**

**מרכז לגיל הרך** – מופעל על ידי עמותת יחדיו. עובד במודל הבין משרדי. במג"ר יחידה התפתחותית. מפעיל את רוב התכניות לגיל הרך ביישוב (תכניות בולטות: מעג"ן, ראשית, לגדול יחד – ייעוץ להורים) המג"ר אינו מהווה גורם מקצועי מרכזי ביישוב בתחום ההתפתחותי בגיל הרך. וכחלק מתכנית העבודה של המיזם אנו מבקשים למצב אותו ככזה.

**מתנ"ס** – הגוף המפעיל את26 משפחתוני הרווחה. מקיים תכניות פנאי וחוגים.

**מעונות –** ברשות פועלים8 מעונות, מתוכם מעון שיקומי ומעון רב תכליתי. 30% מהפעוטות נמצאים במסגרות מפוקחות. שאר הפעוטות נמצאים בבית או במסגרות פרטיות.

**שפ"ח** – עקב שינויים פרסונליים מעורבות השפ"ח ירדה בשנה האחרונה. לפני מספר חודשים מונתה מנהלת חדשה, נעשים מהלכים לאיוש משרות פסיכולוגים בגנים, מנהלת המחלקה לגיל הרך ומנהלת השפ"ח עובדות יחד להשגת עבודה מיטבית של השפ"ח עם הגיל הרך כאשר התכנית הינה מדורגת בהתאם ובתקווה לגדילת כח האדם בשפ"ח.

**קופות חולים** – ברשות פועלות 4 קופות חולים (כללית, מכבי, מאוחדת ולאומית). טיפות החלב מופעלות על ידיהן. יש מכונים להתפתחות הילד המופעלים על ידי קופות החולים (כללית,...) – מבצעים איתור אך לצורך טיפול שולחים לבי"ח קפלן, שאינו עומד בביקוש. למרות ניסיונות חוזרים ונשנים עדיין לא הושג שיתוף פעולה בין קופות החולים (ובכלל זה טיפות החלב והמכונים להת' הילד) לבין תחום הגיל הרך ברשות. בתכנית העבודה הנוכחית ביקשנו לפתח פורום של אחיות טיפת חלב בעיר.

**התכנית הלאומית 360°** - פועלת ברשות מ-2008. דרכה מופעלות התכניות הבאות: מעג"ן, מעג"ן קשת (הדרך החדשה), ראשית, לגדול יחד ("דלת פתוחה" לגיל הרך) העשרה משפחתית וחינוך מוזיאוני בגני הילדים.

**מנהלת יישובית לקידום מוביליות חברתית** – מינהלת תלת מגזרית (עיריית קרית מלאכי , טאובר-רש”י וגזית גלוב) הפועלת על בסיס עקרונות קולקטיב אימפקט לחיזוק תשתיות יישוביות. המיועדת לכלל תושבי העיר ברצף של לידה לתעסוקה.

המינהלת הציבה שני יעדים אסטרטגיים בגיל הרך: התפתחות תקינה וחיזוק השפה והאוריינות. – בימים אלו נבנית תכנית לחיזוק השפה והאוריינות בגני הילדים בשיתוף מכללת אחווה**.**

--------

**ועדת גיל רך יישובית** – הוועדה הוקמה במסגרת התכנית הלאומית 360. כיום מהווה את הפורום המתכלל לתחום הגיל הרך. הוועדה מובלת על ידי מנהלת תחום הגיל הרך. שותפים:גני ילדים – יועצות ומפקחות; מחלקת רווחה – עו"סית גיל רך; מתנ"ס – מנהלת המשפחתונים; מג"ר – מנהלת ועו"סית; נציגות הורים; משרד הבריאות – אחות מפקחת איזורית; התכנית הלאומית 360 – מנהלת יישובית; מנהלת עיר חינוך – רכזת; נציגות מנהלות מעונות, מנהלת השפ"ח.

הוועדה מלווה את כל ההתפתחויות בגיל הר בשנה האחרונה: כתיבת תכנית אב, פיתוח תכניות חדשות בגיל הרך וכמובן מיזם הינקות.